Narodna skupština
20091228

Kome sve dugujemo, počev od tih međunarodnih finansijskih organizacija, preko Pariskog i Londonskog kluba, ostalih kreditora itd. i sama struktura dugovanja ukazuje da očigledno tu mnogo toga ne ide onako kako treba. Potvrđuje se ono o čemu smo govorili, a to je da sva ta kreditna sredstva koje je Srbija uzimala jednostavno nisu racionalno korišćena, onako kako to i teorija nalaže i sugeriše i kako realni ekonomski pokazatelji u zemlji u kojoj živimo i nalažu. Dakle, mi smo blagovremeno ukazivali da je cela ta suština, odnosno koncept na kojem se vodila ekonomska politika tokom 2009. godine, a očigledno da nas po okvirima, odnosno obrisima, očekuje ista i tokom naredne 2010. godine, nije bilau situaciji da se ozbiljno suoči sa suštinskim problemima, sa određivanjem mera koje su usmerene pre svega na reformisanje javnog sektora, već je celu godinu obeležilo stalno novo zaduživanje i po svoj prilici ostavljen je, dakle, za vraćanje duga nekakvim boljim vremenima i drugim vladama.